# Marokoko gastronomia

Marokoko gastronomia (arabieraz: المطبخ المغربي‎) Marokon kontsumitzen diren plater eta jakien multzoa da. Marokoko sukaldaritza oso aberatsa eta anitza da, mendeetan zehar kultura eta nazio askorekin izandako harremanengatik. Izan ere, Marokoko sukaldaritza sukalde arabiar, amazig, andaluziar eta mediterraneoen nahasketa bat izan ohi da, Europako eta Saharaz hegoaldeko eragin txikiarekin. Magrebeko gainerako sukaldaritzak bezala, marokoarrak lotura gehiago du Ekialde Hurbileko sukaldaritzarekin, gainerako Afrikarekin baino.
Hossin Houari sukaldari eta ikertzaile marokoarraren arabera, Marokoko sukaldaritzaren aztarna zaharrenak, gaur egun oraindik ere ikus daitezkeenak, K.a. VII. mendekoak dira.

## Osagaiak

Marokok Mediterraneoko fruta eta barazki ugari ekoizten ditu, baita produktu tropikalak ere. Ohiko haragiak txahala, ahuntza, arkumea eta ardikia dira, eta, oilaskoarekin eta itsaskiekin batera, sukaldearen oinarri dira. Limoi-eskabetxea, argan olioa, kontserbako gurina (smen), oliba-olioa eta fruitu lehorrak dira ongailu nagusiak.
Gaur egungo oinarrizko zerealak arroza eta garia dira, ogia eta kus-kusa egiteko erabiltzen direnak, nahiz eta XX. mendearen erdialdera arte garagarra oinarrizko elikagai garrantzitsua zen, batez ere hegoaldean. Mahatsa, batez ere, fresko jaten da, postre gisa; ardo-kontsumoa 1 litro per capita baino ez da urtean. Kozinatzeko gantz tradizionalak gurina eta animalia-gantza dira, nahiz eta gaur egun oliba-olioa gehiago erabiltzen den. Gurin freskoa (zebeda) nahiz kontserban (smen) erabiltzen da.

## Espeziak

Espezia asko eta ugari erabiltzen dira (ras el hanout, bereziki) Marokoko janarian. Espezia batzuk arabiarren bidez iritsi ziren Marokora, haiekin batera Persia eta Arabiako sukaldaritzaren eragina eramanez; baina osagai asko (Talaouin-eko azafraia, Meknes-ko menda eta olibak, eta Fnes-ko laranjak eta limoiak) bertakoak dira eta kanpora esportatu ere egiten dira. 789an idristarrek Fez sortu ondoren, kultura arabiarrean nagusi zena, Ekialdeko espezia asko eraman ziren. Espeziarik ohikoenak kanela, kuminoa, kurkuma, jengibrea, piperrautsa, martorria, azafraia, intxaur muskatua, iltzea, mihilua, anisa, kaiena, piperbeltza eta sesamo-haziak dira. Marokoko espezien hanout nahasketarako, 27 espezia nahasten dira.
Menda, perrexila, martorria, oreganoa, menda piperita, berbena, salbia eta erramua dira Marokoko sukaldaritzako belarrik ohikoenak.

## Otorduen osaera

Bazkari tipikoa entsalada hotz eta beroekin hasten da, eta ondoren tajin edo dwaz batekin. Askotan, otordu formaletan, arkumea edo oilaskoa jaten da, edo haragiz eta barazkiz lagundutako kus-kusa. Tradizionalki, marokoarrek eskuekin jaten dute eta ogia erabiltzen dute. Txerri-haragia eta alkohola ez dira oso ohikoak erlijio-arauen ondorioz.

## Erreferentziak

* ↑ (Ingelesez) The Art of Moroccan Cuisine. 2007ko urriak 10.
* ↑ (Ingelesez) Howard, Herbert. (2013-10-30). Ultimate African Travel - Morocco. .
* ↑ (Ingelesez) McCann, Jennifer. (2011-01-22). Vegan Lunch Box Around the World (Large Print 16pt). ReadHowYouWant.com ISBN 978-1-4596-0917-4..
* ↑ (Ingelesez) Ahmed, Amri; Ouammou, Latifa; Nassif, Fatima. (2005). «Barley-based food in Southern Morocco» Food Barley: Importance, Uses and Local Knowledge. .
* ↑ International Organisation of Vine and Wine,
* ↑ Jancis Robinson, ed. Oxford Companion to Wine. Oxford: Oxford University Press ISBN 0-19-860990-6..
* ↑ Moroccan wine and Muslims Artxibatua 2008-06-09 hemen: Wayback Machine, Decanter 2008-06-06
* ↑ Patricia Crocker, Tastes of the Kasbah, 2005, ISBN 097369131X, 33. orria
* ↑ Pamela Goyan Kittler, Kathryn P. Sucher, Marcia Nelms, Food and Culture, 2016, ISBN 1305886879, 436. orria
* ↑ What Is Baharat Spice? - Baharat vs. Ras el Hanout. .
* ↑ The Food of Morocco, Ras El Hanout. A&C Black 2012 ISBN 9781408827468..
* ↑ (Ingelesez) Raghavan, Susheela. (2006-10-23). Handbook of Spices, Seasonings, and Flavorings. CRC Press ISBN 978-1-4200-0436-6..
* ↑ (Ingelesez) Morocco: A Culinary Journey with Recipes from the Spice-Scented Markets of Marrakech to the Date-Filled Oasis of Zagora. Chronicle Books 2012-05-16 ISBN 978-0-8118-7738-1..
* ↑ (Ingelesez) Trnka, Susanna; Dureau, Christine; Park, Julie. (2013-05-02). Routledge ISBN 978-1-136-69059-4..
* ↑ Food In Morocco. Food In Every Country. 2025eko otsailean kontsultatua.

## Kanpo estekak

* Datuak: Q1150262
* Multimedia: Cuisine of Morocco / Q1150262